Վորմսի տաճար

Վորմսի տաճար (գերմ.՝ Wormser Dom, լրիվ անվանումը` Սուրբ Պետրոսի տաճար գերմ.՝ Der Dom St. Peter), տաճար գերմանական Վորմս քաղաքում։ Կառուցված է ռոմանական ոճով։ Հռենոսի կայսերական երեք տաճարներից ամենափոքրն է։ Եկեղեցում տեղի ունեցած պատմական իրադարձություններից են Հռոմի Լև IX պապի ընտրությունը (1048) և Վորմսի ռեյխստագը (1521), որի ժամանակ Մարտին Լյութերը հանդես է եկել Կառլոս V կայսրի առաջ։ Վորմսի տաճարը կառուցվել է 1130-1181 թվականներին, որի պատճառով քանդվել է 11-րդ դարի սկզբին կառուցված ռոմանական բազիլիկը։ Կանգնած է բլրի վրա, որը քաղաքի ամենաբարձր կետն է, ուր նախապես բնակություն էին հաստատել կելտերը և հռոմեացիները, քանի որ տեղանքը պաշտպանված էր հեղեղումներից։ Մոտ 600 թվականին կառուցվել է եկեղեցի, որ նախորդել է տաճարին։ Ներկայումս Վորմսի տաճարը կաթոլիկ տաճար է։ Խորանին կից սենյակում ամփոփված են Կոնրադ II կայսեր հարազատների մնացորդները, որոնք մահացել են 10-11-րդ դարերում։ Վորմսի տաճար և նիբելունգներ «Նիբելունգների երգը» գերմանական էպոսի հիմնական դրվագներից մեկը տեղի է ունենում Վորմսի տաճարի մոտ։ Այդ դրվագում Կրիմհիլդան և Բրյունհիլդան վիճում են այն բանի առթիվ, թե ում ամուսինն է ավելի բարձր դիրք գրավում, և հետևաբար ով պետք է առաջինը տաճար մտնի։ Այս վեճի պատմական փաստարկներ չկան։ Հնարավոր է, որ «Նիբելունգների երգը» էպոսը պատմողները տաճարն ուղղակի օգտագործել են որպես գործողությունների կատարման վայր։ Ծանոթագրություններ Արտաքին հղումներ Պաշտոնական կայք Վորմսի տաճարի պատկերասրահ